徐祯卿
平陵东行
共工触天补女娲，后羿射之摧九乌。
君不见泰山之高屹天柱，有时东崩海水枯。
秦人筑长城，东笞夷貊北击胡，开阖地户天下枢。
九关虎豹下食人，髑髅飞血昏风尘，四海望之威天神。
亦有荆轲起报仇，裂眦向天天为愁，拔剑一呼震万乘。
快哉壮士谁与俦，儒生抗眉论尧舜，敛手待烹良可羞。
上卿执圭古崇侈，鲁生弃之若敝屣。
鸿毛轻死为二桃，笑杀田疆与冶子。
龙蛇消息各有时，白石落落人岂知。
季布髡为奴，范睢乃是粪下儿。
一朝云雷起屯厄，挥刃脱缚扬高眉。
我今伛偻困蝼蚁，吹沙吸呷若鲋鲤。
牛涔蠕蠕岂足活，河伯向我夸秋水。
夜梦凭云忽上天，倾山倒海作龙渊。
天门中开绕赤电，霓旌雷车导我前。
空山飒飒走霹雳，草木摧拉飞炎烟。
丈夫未足哀困穷，仰叹白日回英风。
不能鼓行青海上，亦当击剑咸阳之市中。
宁学鉏麑触槐死，羞言投阁仕莽公。
吾悲夫二子之死也，诚如寒蚓与秋蓬。